༄༅།ང་ཚོས་ཤེས་པ་ནང་བཞིན།སྤྱི་ཚོགས་ཚན་རིག་ནང་མི་རིགས་ཅེས་པའི་ཐ་སྙད་དེ་ལ་ད་ལྟའི་ཆབ་སྲིད་ངོ་བོ་ཅན་གྱི་བརྡ་དོན་སྦྱར་ནས་ཡུན་རིང་མ་རེད།མི་རིགས་རིང་ལུགས་ཀྱི་ལྟ་གྲུབ་ཡན་ལག་རྒྱས་པ་འདི་ཚུགས་ནས་ཀྱང་ཡིན་རིང་མ་རེད།འོན་ཀྱང་མི་བོ་སྒེར་དང་མིའི་རིགས་སྤྱི་ཡི་ཕྱོགས་གཉིས་ནས་ལོ་རྒྱུས་ལ་ཕྱིར་མིག་ལྟས་ན།མི་རིགས་ཀྱི་ཐ་སྙད་མེད་ཀྱང་མི་རིགས་ཀྱི་ངོ་བོ་ལྡན་པའི་མིའི་སྡེ་ཚོགས་ཀྱི་འཕེལ་རིམ་ཡོད་པ་གསལ་བོ་རེད།མིའི་རིགས་ཀྱི་ཤེས་རིག་གི་ཆུ་ཚད་ལ་གནའ་དེང་སྔོན་རྗེས་ཀྱི་མཐོ་དམའ་ཡོད་པ་ངེས་མོད།ཤེས་ཚད་དང་མཐུན་པའི་ཆབ་སྲིད་ཀྱི་བདག་གཞན་དབྱེ་འབྱེད་སྲིད་པ་ནི་མངོན་སུམ་རྗེས་དཔག་གཉིས་ནས་སྒྲུབ་ཡོད་པ་ཞིག་རེད།ནང་ཆོས་ཀྱི་གཞུང་ལུགས་ཡིན་ནའང་།ཚན་རིག་གི་ལྟ་ཚུལ་ཡིན་ན་འདྲ།མི་བོ་ནི་བདག་གཞན་གྱི་བློ་དང་ལྡན་པ་ཞིག་ཡིན་ལ།མིའི་རིགས་ནི་རིག་གནས།གོམས་གཤིས།ཆོས་ལུགས།དཔལ་འབྱོར།ས་ཁམས་སོགས་ཀྱི་བཅད་ནས་ཡོད་པའི་སྡེ་ཁག་མང་པོས་གྲུབ་པ་ཞིག་རེད།དེ་ན།ང་ཚོས་རང་རང་གི་ལྟ་བ་བརྗོད་དུས།དངོས་ཡོད་འདི་དག་ལ་བརྩི་མཐོང་ཡོད་དགོས་ཏེ།མི་ཡི་བདག་གཞན་གྱི་བློ་ནི་ཤིན་ཏུ་འདུལ་དཀའ་བ་དེ་མཐོང་དགོས།བདག་གཞན་གྱི་བློ་ལས་སྐྱེད་པའི་སྡེ་ཁགརིགས་ཚོགས།གྲུབ་མཐའ་སོགས་ཀྱི་ལ་ཞེན་ནི་དེ་བས་ཡོལ་ཐབས་མེད་པ་ཞིག་རེད།དེ་དག་ངོས་ལེན་བརྩི་མཐོང་དགོས་པ་མ་ཟད།དེ་དག་གི་རང་བཞིན་ལ་ལྷན་སྐྱེས་ཀྱི་སྐྱོན་ཡོན་གང་ཡང་མ་ལྡན་པའང་གསལ་དགོས།དེ་ཡང་།ནང་ཆོས་ལས་བཤད་པ་ཡིན་ན་རྣམ་རྟོག་གི་བློ་ནི་སྐྱོན་ཞིག་ཡིན་པ་བདེན་མོད།འཁོར་བ་འདི་ལས་རེ་ཞིག་ལ་ཐར་བ་ཐོབ་པའི་བསམ་པ་སྐྱེ་མ་ཐུབ་ཅིང་འཁོར་བ་འདི་དེ་བས་བཟང་བ་ཞིག་ཏུ་བསྒྱུར་འདོད་པའི་ཆབ་སྲིད་ཀྱི་མི་བོའི་ངོས་ལ་མཚོན་ན།གྲུབ་མཐའི་ལ་ཞེན་དང་མི་རིགས་ཀྱི་འདུ་ཤེས་སོགས་ལ་ལྷན་སྐྱེས་ཀྱི་ཡོན་ཏན་དང་སྐྱོན་ཆ་ཡོད་མ་རེད།ནུབ་ཕྱོགས་ཀྱི་གཞུང་ལུགས་ཁྲོད་དུ་དེ་ལ་མིའི་རང་བཞིན་ཅེས་བརྗོད་ནས་ཡོད།།